Audi A4 B6

På basis af anden generation B6 (type 8E) af Audi A4 blev der ud over Limousine (sedan) og Avant (stationcar) for første gang efter Audi Cabriolet fremstillet en cabriolet i den store mellemklasse (type 8H). Bilen afløste A4 B5 i november 2000, og blev i november 2004 afløst af A4 B7.

Forandringer i forhold til forgængeren 
Anden generation af A4 blev introduceret i Danmark i weekenden 24.-25. februar 2001, og adskilte sig fra forgængeren B5 gennem den høje sidelinje og en rundere afslutning af bagenden. Karrosseriet lignede dermed den større Audi A6. B6 var ca. 69 mm længere, 33 mm bredere og 13 mm højere end sin forgænger.

Den videreudviklede fireleddede foraksel bestod mest af aluminium. Benyttelsen af dette lette materiale muliggjorde en nedsættelse af undervognskomponenternes vægt med ca. 8,5 kg i forhold til B5.

Hvor forgængeren havde en bagaksel med forbundne led (forhjulstræk) hhv. dobbelte tværled (quattro-firehjulstræk), havde B6 i begge versioner en bagaksel med trapezled med adskilte fjedre og støddæmpere, som gav en bedre vejstabilitet.

Ud over nogle fra forgængeren kendte motorer kunne B6 fås med to nyudviklede benzinmotorer:
 En 2,0-liters firecylindret motor med 96 kW (130 hk) samt
 En 3,0-liters V6-motor med 162 kW (220 hk).

Begge disse motorer var fremstillet af aluminium og havde fem ventiler pr. cylinder.

Med B6-modellen kunne A4 for første gang fås med det trinløse automatgear Multitronic i kombination med forhjulstræk. Versioner med quattro-firehjulstræk kunne derimod kun fås med den femtrins konventionelle automatgearkasse Tiptronic, som i modsætning til forgængeren havde en ekstra gearstilling "S", som gav bilen sportslige gearskifte- og køreegenskaber. De hidtidige gearstillinger bortfaldt derved, men kunne fortsat vælges separat i "skiftekulissen".

Forbedret og videreudviklet blev også:
 Kollisionsikkerhedsegenskaberne.
 ESP og ABS,
 Bremsesystemet,
 Støjdæmpningen,
 Karrosseriets stivhed (45% mere end hos B5) samt
 Standard- og ekstraudstyret.

Dermed var B6 som standard udstyret med gardinairbagsystemet sideguard. Til forgængeren kunne disse ekstra airbags kun fås mod merpris.

Karrosserivarianter 
Ligesom forgængeren fandtes B6 også som Limousine (firedørs sedan) og Avant (femdørs stationcar).

B5 og B6's byggeperioder overlappede hinanden, idet stationcarversionen af forgængeren blev introduceret et år senere og dermed også blev bygget et år længere end den tilsvarende Limousine.

Fra april 2002 fandtes A4 også som cabriolet (type 8H), som havde plads til fire personer og blev hos bygget hos karrosserifabrikanten Karmann (Osnabrück) i Rheine i Nordrhein-Westfalen. Hidtil fandtes kun Audi Cabriolet på basis af Audi 80. Ligesom forgængeren havde A4 Cabriolet stofkaleche med automatisk lukkefunktion. Designet på A4 Cabriolet afveg på grund af det modificerede karrosseri fra Limousine, så f.eks. kofangerne og for- og baglygterne var anderledes. I kabinen var der ligeledes nye designelementer som f.eks.:
 Runde ventilationsdyser med kromringe,
 Dybere placerede instrumenter i kombiinstrumentet,
 Ekstra fralægningsrum i midterkonsollen over radioen samt
 Dørbeklædninger med modificeret armlæn og højttalerafdækninger.

Drivlinje 
Audi A4 var som standard udstyret med forhjulstræk. Som ekstraudstyr kunne diverse motorer dog i stedet kombineres med firehjulstræksystemet quattro. På S-modellerne var firehjulstrækket standardudstyr.

Byggetid 
 Limousine: November 2000 − november 2004
 Avant: September 2001 − november 2004
 Cabriolet: April 2002 − januar 2006

Selv om Limousine og Avant kun blev bygget ca. fire år, forlod 1.200.852 biler samlebåndet. Heraf var 482.633 Avant'er, hvilket svarede til en andel på 40,2%.

Ændringer 
Optisk blev B6-modellen i løbet af sin byggetid kun ændret ganske lidt. Fra midten af 2003 var kofangerne og sidelisterne som standard lakeret i bilens farve (hidtil ekstraudstyr). Automatgearet Multitronic fik ligeledes den fra Tiptronic kendte skiftestilling "S", som muliggjorde sportsligere køreegenskaber. I slutningen af 2003 fik modellen et nyt navigationssystem med 6,5" farveskærm (hidtil 5"), dvd-drev, MMI-betjeningslogik, mp3-afspiller og to pladser til SD Memory Cards, og xenonforlygterne (kun nærlys), som var ekstraudstyr, blev afløst af bixenonforlygter (både nær- og fjernlys).

De fleste modifikationer var tekniske, bl.a. at radioantennen på Avant blev integreret i de bageste sideruder, og for 1,9-liters dieselmotoren med 130 hk at femtrinsgearkassen udgik, og at sekstrinsgearkassen fik forbedret synkroniseringen i 1., 2. og 3. gear.

Til denne generation af A4 kunne der for første gang leveres forskellige "S line"-udstyrspakker, som gav bilen en sportsligere karakter. De forskellige udstyrspakker indeholdt bl.a. sportsundervogn-, -sæder og -rat, 17" eller 18" hjul samt en eksteriørpakke, som var rettet mod de sportslige S- og RS-modeller. Eksteriørpakken indeholdt bl.a. modificerede kofangere og en lille hækspoiler på bagagerumsklappen (hhv. på Avant-modellerne en tagkantspoiler).

På den tekniske side fik nogle motorer øget deres effekt og forbedret emissionsværdier og udstødningsnormer.

Et egentligt facelift fandt sted med introduktionen af den næste modelserie, B7.

Modelvarianter 

S4-modellen i denne modelserie kom på markedet i starten af 2003 som Limousine og Avant, begge med 253 kW (344 hk).

I starten af 2004 blev S4 Cabriolet med samme effekt introduceret. I modsætning til forgængeren, som var udstyret med en V6-motor med biturbo, havde B6 en V8-sugemotor på 4,2 liter. Der blev ikke bygget nogen RS4 på basis af B6.

Sikkerhed 
Modellen opnåede fire stjerner ud af fem mulige i Euro NCAP's kollisionstest i 2001.

Det svenske forsikringsselskab Folksam vurderer flere forskellige bilmodeller ud fra oplysninger fra virkelige ulykker, hvorved risikoen for død eller invaliditet i tilfælde af en ulykke måles. I rapporterne er/var A4 i årgangene 2001 til 2006 klassificeret som følger:
 2013: Mindst 40% bedre end middelbilen

Tekniske data

Benzinmotorer

Dieselmotorer

Trivia 
 Hvor lyset på forgængeren B5 blev tilsluttet ved hjælp af en kontaktarm, foregik det på B6 med en drejekontakt.
 Alle benzinmodeller − med undtagelse af 1,6- og 2,0-litersmodellerne − havde to udstødningsrør, ét til venstre og ét til højre.
 Udstødningsrøret på dieselmodellerne var i modsætning til forgængeren monteret bag den bageste kofanger.
 Brændstoftanken kunne på forhjulstrukne versioner rumme 70 liter. På versioner med firehjulstræk var tanken på grund af den ændrede bagakselkonstruktion mindre og kunne kun rumme 66 liter.
 Baglygterne fra A4 Avant blev i 2009 benyttet af den britiske bilfabrikant Bristol efter ønske fra en kunde til én enkel Blenheim Mk.4.

Referencer

Eksterne henvisninger 

 

B6
Store mellemklassebiler
Stationcars
Cabrioleter
Forhjulstrukne biler
Biler introduceret i 2000
Biler fra 2000'erne